Frankie Lymon var gift tre ganger. Ved alle eksteskapa hefta det juridiske mangler. Spørsmålet om hvem som var hans rette arving, blei aktualisert på 1980-tallet da Diana Ross hadde stor suksess med «Why Do Fools Fall in Love». I denne sammenheng kom det også opp en sak om hvem som hadde skrevet sangen. Den første utgaven oppgav Lymon, Santiago og produsenten Goldner i fellesskap. Merchant, som sies å ha skapt bass-introen på låten, var ikke nevnt. På seinere utgaver var også Santiago borte. Goldner solgte seinere sitt plateselskap til Morris Levy, hvorpå denne etter hvert blei registrert som opphavsperson ved sida av Lymon. I 1987 gikk Santiago og Merchant til sak mot Levy om rettighetene til sangen. De fikk først medhold, men denne avgjørelsen blei omgjort av en høyere rettsinstans på grunn av foreldelsesregler.